Document ID: 31997R0693

ΚΑΝΟΝΙΣΜΟΣ (ΕΚ) αριθ. 693/97 ΤΗΣ ΕΠΙΤΡΟΠΗΣ της 18ης Απριλίου 1997 για την έναρξη έρευνας σχετικά με την καταστρατήγηση του κανονισμού (ΕΚ) αριθ. 1490/96 του Συμβουλίου για τις εισαγωγές μη συνεχών ινών από πολυεστέρες, καταγωγής Λευκορωσίας, μέσω της εισαγωγής ινών σε δέσμες από πολυεστέρα για μετατροπή στην Ευρωπαϊκή Κοινότητα και για την υπαγωγή των εν λόγω εισαγωγών σε καταγραφή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε από τον κανονισμό (ΕΚ) αριθ. 2331/96 (2), και ιδίως τα άρθρα 13 και 14,
Μετά από διαβουλεύσεις με τη συμβουλευτική επιτροπή,
Εκτιμώντας τα εξής:
Α. ΑΙΤΗΣΗ
(1) Η Επιτροπή έλαβε αίτηση δυνάμει του άρθρου 13 παράγραφος 3 του κανονισμού (ΕΚ) αριθ. 384/96 (στο εξής «ο βασικός κανονισμός») για:
- τη διεξαγωγή έρευνας με αντικείμενο την υποτιθέμενη καταστρατήγηση των δασμών αντιντάμπινγκ που επιβλήθηκαν με τον κανονισμό (ΕΚ) αριθ. 1490/96 του Συμβουλίου (3), για τις εισαγωγές μη συνεχών ινών από πολυεστέρα (στο εξής «PSF») καταγωγής Λευκορωσίας, μέσω εισαγωγών ινών σε δέσμες από πολυεστέρα (στο εξής «PFT») καταγωγής Λευκορωσίας προς μετατροπή σε PSF στην Κοινότητα,
- την υπαγωγή αυτών των εισαγωγών PFT σε καταγραφή από τις τελωνειακές αρχές δυνάμει του άρθρου 14 παράγραφος 5 του βασικού κανονισμού και
- την πρόταση προς το Συμβούλιο της επέκτασης, όπου δικαιολογείται, των προαναφερόμενων δασμών αντιντάμπινγκ στις εισαγωγές αυτών των PFT.
Β. ΑΙΤΩΝ
(2) Η αίτηση υπεβλήθη στις 4 Μαρτίου 1997 από τη Διεθνή Επιτροπή Ρεγίου και συνθετικών ινών (CIRFS) εξ ονόματος των κοινοτικών παραγωγών των οποίων η συνολική παραγωγή θεωρείται ότι αντιπροσωπεύει άνω του 90 % της συνολικής κοινοτικής παραγωγής PSF.
Γ. ΠΡΟΪΟΝ
(3) Το παρόμοιο προϊόν, μέσω της εισαγωγής και μετατροπής του οποίου πραγματοποιείται η υποτιθέμενη καταστρατήγηση, είναι οι PFT, που υπάγονται στον κωδικό ΣΟ 5501 20 00, και που χρησιμοποιούνται για μετατροπή στην Κοινότητα σε PSF που είναι σήμερα δυνατό να καταταγούν στον κωδικό ΣΟ 5503 20 00. Η αίτηση υποστηρίζει ότι η εν λόγω μετατροπή αποτελείται από την απλή διαδικασία μηχανικής κοπής των PFT σε PSF και οι PFT καταγωγής Λευκορωσίας χρησιμοποιούνται αποκλειστικά για μετατροπή σε PSF. Οι προαναφερόμενοι κωδικοί ΣΟ παρατίθενται για λόγους ενημέρωσης και μόνο και δεν έχουν δεσμευτική ισχύ για την κατάταξη των προϊόντων.
Δ. ΑΠΟΔΕΙΚΤΙΚΑ ΣΤΟΙΧΕΙΑ
(4) Η αίτηση περιλαμβάνει ικανά αποδεικτικά στοιχεία, σύμφωνα με το άρθρο 13 του βασικού κανονισμού 7 από τα στοιχεία αυτά προκύπτει ότι οι δασμοί αντιντάμπινγκ που έχουν επιβληθεί στις εισαγωγές PSF καταγωγής Λευκορωσίας αποτελούν αντικείμενο καταστρατήγησης με τη μορφή εισαγωγών PFT που κατάγονται από την εν λόγω χώρα και χρησιμοποιούνται για εργασίες μετατροπής στην Κοινότητα που θα μπορούσαν να χαρακτηριστούν ως πρακτική για την οποία φαίνεται να υπάρχει ανεπαρκής αποχρών λόγος ή οικονομική αιτιολόγηση εκτός από την επιβολή του δασμού αντιντάμπινγκ.
(5) Τα αποδεικτικά στοιχεία έχουν ως εξής:
α) Σημειώθηκε σαφής μεταβολή στη μορφή του εμπορίου μεταξύ της Λευκορωσίας και της Κοινότητας, ιδίως από το Μάρτιο του 1996 όταν τα προσωρινά μέτρα αντιντάμπινγκ για τις PSF από τη Λευκορωσία άρχισαν να ισχύουν. Σχετικά μ' αυτό, η αίτηση σημειώνει ότι οι εισαγωγές στην Κοινότητα των PSF από τη Λευκορωσία μειώθηκαν από 3 979 τόνους για την περίοδο Ιανουαρίου-Φεβρουαρίου 1996 σε 338 τόνους για την περίοδο Μαρτίου-Αυγούστου 1996 (ήτοι μείωση κατά 91,5 %), ενώ κατά τις ίδιες περιόδους οι εισαγωγές PFT από τη Λευκορωσία αυξήθηκαν από 99 τόνους σε 2 943 τόνους (ήτοι αύξηση 2 873 %). Η επιβολή μέτρων αντιντάμπινγκ θα μπορούσε κατά συνέπεια να έχει οδηγήσει σε σαφή υποκατάσταση των εισαγωγών PSF από εισαγωγές PFT.
Η μεταβολή αυτή στη μορφή του εμπορίου φαίνεται να προέρχεται από τη μετατροπή στην Κοινότητα των PFT σε PSF - που ουσιαστικά αποτελείται από μία απλή διαδικασία κοπής - για την οποία υπάρχει ανεπαρκής αποχρών λόγος ή οικονομική αιτιολόγηση, εκτός από την ύπαρξη δασμού αντιντάμπινγκ ποσοστού 43,5 % για τις εισαγωγές του PSF καταγωγής Λευκορωσίας. Όπως σημειώνεται στην αίτηση, το πρόσθετο κόστος που προκύπτει από τη μετατροπή PFT σε PSF στην Κοινότητα αντί να πραγματοποιείται η εν λόγω εργασία στο πλαίσιο ολοκληρωμένης διεργασίας δεν αντισταθμίζεται από τη μείωση άλλου κόστους, αλλά αντίθετα προστίθεται λόγω του σχετικά υψηλού κόστους εργασίας στην Κοινότητα.
β) Επιπλέον, η αίτηση περιλαμβάνει αποδεικτικά στοιχεία που δεικνύουν ότι οι τιμές στις οποίες πωλούνται στην Κοινότητα, οι PSF που προκύπτουν από μετατροπή στην Κοινότητα των PFT που έχουν εισαχθεί από τη Λευκορωσία, είναι χαμηλότερες από το επίπεδο εκτός ντάμπινγκ της τιμής εξαγωγής που έχει οριστεί από την έρευνα αντιντάμπινγκ για τις PSF από τη Λευκορωσία.
γ) Τέλος, η αίτηση περιλαμβάνει αποδεικτικά στοιχεία που αποδεικνύουν ότι οι εργασίες μετατροπής των PFT υποβαθμίζουν τις αντισταθμιστικές επιπτώσεις των υφισταμένων δασμών αντιντάμπινγκ για τις PSF όσον αφορά τις ποσότητες και τις τιμές.
Ε. ΔΙΑΔΙΚΑΣΙΑ
(6) Με βάση τα αποδεικτικά στοιχεία τα οποία περιέχει η αίτηση, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία, ώστε να δικαιολογούνται, αφενός η έναρξη έρευνας κατ' εφαρμογή του άρθρου 13 παράγραφος 3 του βασικού κανονισμού και, αφετέρου, η υπαγωγή σε καταγραφή των εισαγωγών PFT.
i) Ερωτηματολόγια
(7) Προκειμένου να συγκεντρώσει τα στοιχεία που κρίνει απαραίτητα για την έρευνά της, η Επιτροπή πρόκειται να αποστείλει ερωτηματολόγια στις κατονομαζόμενες στην αίτηση κοινοτικές επιχειρήσεις εισαγωγών, εμπορίου και μετατροπής PFT. Ανάλογα με την περίπτωση, είναι πιθανόν να ζητηθούν στοιχεία και από κοινοτικούς παραγωγούς.
(8) Άλλα ενδιαφερόμενα μέρη που είναι σε θέση να αποδείξουν ότι ενδέχεται να θιγούν από την έκβαση της έρευνας πρέπει να ζητήσουν από την Επιτροπή να τους αποσταλεί ερωτηματολόγιο εντός 15 ημερών από τη δημοσίευση του παρόντος κανονισμού στην Επίσημη Εφημερίδα των Ευρωπαϊκών Κοινοτήτων. Κάθε αίτηση για αποστολή του ερωτηματολογίου πρέπει να υποβάλλεται γραπτώς στη διεύθυνση που παρατίθεται κατωτέρω και είναι σκόπιμο να περιλαμβάνει την επωνυμία, τη διεύθυνση και τους αριθμούς τηλεφώνων και τέλεφαξ του αιτούντος μέρους.
Οι αρχές της Λευκορωσίας πρόκειται να ενημερωθούν για την έναρξη της έρευνας και θα τους αποσταλεί αντίγραφο της αίτησης.
ii) Πιστοποιητικά μη καταστρατήγησης
(9) Κατ' εφαρμογή του άρθρου 13 παράγραφος 4 του βασικού κανονισμού, είναι δυνατή η χορήγηση πιστοποιητικών από τις τελωνειακές αρχές στους εισαγωγείς για την απαλλαγή των εισαγωγών του υπό εξέταση προϊόντος από την καταγραφή ή άλλα μέτρα, εφόσον η εκάστοτε εισαγωγή δεν αποτελεί καταστρατήγηση.
Εφόσον η χορήγηση του εν λόγω πιστοποιητικού απαιτεί την προηγούμενη άδεια των κοινοτικών οργάνων, οι αιτήσεις για τέτοιου είδους άδειες θα πρέπει να απευθύνονται από τους ενδιαφερόμενους εισαγωγείς στην Επιτροπή όσο το δυνατόν συντομότερο κατά τη διάρκεια της έρευνας ούτως ώστε να μπορούν να εξεταστούν βάσει ενδελεχούς αξιολόγησης του παραδεκτού της εκάστοτε αίτησης.
ΣΤ. ΠΡΟΘΕΣΜΙΑ
(10) Για λόγους χρήσης διοικήσεως, είναι σκόπιμο να ταχθεί προθεσμία εντός της οποίας τα ενδιαφερόμενα μέρη να μπορούν να γνωστοποιήσουν γραπτώς τις απόψεις τους, υπό την προϋπόθεση ότι είναι σε θέση να αποδείξουν ότι ενδέχεται να θιγούν από τα αποτελέσματα της έρευνας. Επίσης είναι σκόπιμο να ταχθεί προθεσμία εντός της οποίας τα ενδιαφερόμενα μέρη μπορούν να ζητήσουν γραπτώς να γίνουν δεκτά σε ακρόαση και να αποδείξουν ότι υπάρχουν συγκεκριμένοι λόγοι οι οποίοι επιβάλουν την ακρόασή τους.
Επιπλέον, πρέπει να επισημανθεί ότι όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να σημειώνονται συμπεράσματα, είτε καταφατικά, είτε αποφατικά, με βάση τα διαθέσιμα αποδεικτικά στοιχεία, όπως προβλέπει το άρθρο 18 του βασικού κανονισμού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Εγκαινιάζεται έρευνα κατ' εφαρμογή του άρθρου 13 του κανονισμού (ΕΚ) αριθ. 384/96 με αντικείμενο τις εισαγωγές στην Κοινότητα συνθετικών ινών σε δέσμες από πολυεστέρα, οι οποίες υπάγονται στον κωδικό ΣΟ 5501 20 00, είναι καταγωγής Λευκορωσίας, και χρησιμοποιούνται για μετατροπή σε μη συνεχείς ίνες από πολυεστέρα στην Κοινότητα.
Άρθρο 2
Οι τελωνειακές αρχές εντέλλονται, δυνάμει του άρθρου 13 παράγραφος 3 και του άρθρου 14 παράγραφος 5 του κανονισμού (ΕΚ) αριθ. 384/96, να λάβουν τα κατάλληλα μέτρα για την καταγραφή των εισαγωγών στην Κοινότητα συνθετικών ινών σε δέσμες από πολυεστέρα, που υπάγονται στον κωδικό ΣΟ 5501 20 00, καταγωγής Λευκορωσίας, προκειμένου να διασφαλιστεί ότι, σε περίπτωση επέκτασης στις προαναφερθείσες εισαγωγές της ισχύος των δασμών αντιντάμπινγκ που ισχύουν για τις εισαγωγές μη συνεχών ινών από πολυεστέρα καταγωγής Λευκορωσίας οι υπόψη δασμοί θα είναι δυνατόν να εισπραχθούν από την ημερομηνία της εν λόγω καταγραφής.
Η καταγραφή παύει εννέα μήνες μετά την ημερομηνία έναρξης της ισχύος του παρόντος κανονισμού.
Δεν υπόκεινται σε καταγραφή οι εισαγωγές οι οποίες συνοδεύονται από πιστοποιητικό εκδοθέν από τις τελωνειακές αρχές κατ' εφαρμογή του άρθρου 13 παράγραφος 4 του κανονισμού (ΕΚ) αριθ. 384/96.
Άρθρο 3
1. Τα ενδιαφερόμενα μέρη, οφείλουν να αναγγελθούν, να γνωστοποιήσουν γραπτώς τις απόψεις τους, να υποβάλουν στοιχεία και να ζητήσουν να γίνουν δεκτά σε ακρόαση από την Επιτροπή εντός 40 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να τεθούν υπόψη οι εν λόγω απόψεις και τα στοιχεία κατά την έρευνα. Η προθεσμία ισχύει για όλα τα ενδιαφερόμενα μέρη, περιλαμβανομένων των μερών που ήδη έχουν αναφερθεί στην αίτηση, και αποτελεί κατά συνέπεια ενδιαφέρον των εν λόγω μερών να έρθουν σε επαφή με την Επιτροπή χωρίς καθυστέρηση.
2. Τα ερωτηματολόγια θα πρέπει να ζητηθούν από την Επιτροπή εντός 15 ημερών από τη δημοσίευση του παρόντος κανονισμού στην Επίσημη Εφημερίδα των Ευρωπαϊκών Κοινοτήτων.
3. Οποιαδήποτε στοιχεία σχετικά με την υπόθεση, οποιαδήποτε αίτηση για ακρόαση ή για ερωτηματολόγια καθώς και οποιαδήποτε αίτηση για αδειοδότηση πιστοποιητικών μη καταστρατήγησης πρέπει να αποστέλλονται στην παρακάτω διεύθυνση:
Ευρωπαϊκή Επιτροπή
Γενική Διεύθυνση Εξωτερικών Σχέσεων: Εμπορική πολιτική και σχέσεις με τη Βόρεια Αμερική, την Άπω Ανατολή, την Αυστραλία και τη Νέα Ζηλανδία
Διεύθυνση ΙΓ
Rue de la Loi/Wetsraat 200
Β-1049 Βρυξέλλες (4).
αριθ. τέλεφαξ: (32-2) 295 65 05.
Άρθρο 4
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Απριλίου 1997.

Labels: 4
1
3
18
15